Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 158/12/4401	Komárno, 3.4.2012
EEČ : 2-30-53-2012

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Komárno
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
-dňa 05. februára  2012 v čase okolo 16.30 hod. v katastrálnom území obce XXXXX, časť Vlkanovo z parcely č. 407/1 vedenej ako lesný pozemok, bez vedomia a súhlasu XXXXX republiky, š.p. OZ Palárikovo, Lesná správa XXXXX, v obhospodarovaní ktorej je uvedená parcela,  odcudzil 0,25 kubického metra haluziny listnatej tvrdej, čím pre XXXXX XXXXX spôsobil škodu vo výške 4,-Eur 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Policajného zboru Okresného riaditeľstva Policajného zboru  Komárno, Odboru poriadkovej polície, Obvodného oddelenia Policajného zboru  Bátorove Kosihy  dňa 28. marca 2012 vzniesol obvinenie XXXXX pre  prečin krádeže podľa § 212 odsek 2 písmeno d) Trestného zákona  na skutkovom základe, ako to vyplýva z výrokovej časti tohto uznesenia. 

          V rámci dokazovania bol vypočutý obvinený,  splnomocnenec poškodeného, a boli zabezpečené všetky ďalšie s vecou súvisiace listinné dôkazy. Z týchto dôkazov jednoznačne vyplynulo, že obvinený bez povolenia a súhlasu poškodeného zbieral  drevo  pre vlastnú potrebu. 

Prečinu krádeže podľa § 212 odsek 2 písmeno d) Trestného zákona druhá alinea sa dopustí ten, kto si prisvojí cudziu vec tým, že sa jej zmocní a takou vecou je drevo z pozemku, ktorý patrí do lesného pôdneho fondu. 

           Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

     	Podľa § 216 odsek 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

            Za prečin  krádeže  podľa § 212 ods. 2 písm. d) Trestného zákona  možno uložiť trest odňatia slobody až na 2 roky. 	. 

     	Obvinený XXXXX pri svojom výsluchu dňa  28. marca   2012 po náležitom poučení prehlásil, že spáchal skutok, za ktorý je stíhaný a  udelil  súhlas na podmienečné zastavenie trestného stíhania. Svoje konanie úprimne oľutoval. Vykonané dôkazy nevzbudzujú pochybnosti o tom, že toto vyhlásenie bolo vykonané slobodne, vážne a zrozumiteľne. 

            Pretože v priebehu konania odcudzené drevo bolo vydané splnomocnencovi poškodeného XXXXX, poškodený si nárok na náhradu škody neuplatnil. 

     	 Obvinený bol v minulosti trikrát súdne trestaný, naposledy však vo roku 1994.  Obvinený podľa  Ústrednej evidencie priestupkov Ministerstva vnútra Slovenskej republiky v roku 2010 spáchal dva priestupky porušením pravidiel cestnej premávky.  
 
            Vzhľadom na tieto okolnosti boli splnené všetky zákonné podmienky na podmienečné zastavenie trestného stíhania a toto rozhodnutie možno považovať vzhľadom na osobu  obvineného a okolnosti prípadu za dostačujúce. 

     	Skúšobná doba bola stanovená v dolnej polovici zákonnej možnosti od 1 do 5 rokov s prihliadnutím na spôsob spáchania uvedeného činu a jeho následok, osobu obvineného a jeho doterajší život. 

     	Ak obvinený v priebehu skúšobnej doby povedie riadny život, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje.

     	Vzhľadom na vyššie uvedené skutočnosti a citované zákonné ustanovenia bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Patrik Balaško
prokurátor